Správa o plnení úloh Národnej stratégie trvalo udržateľného rozvoja za rok 2004

Správa o plnení úloh Národnej stratégie trvalo udržateľného rozvoja za rok 2004 bola vypracovaná na základe uznesenia Národnej rady SR č. 1989 zo dňa 3. apríla 2002, ktorým Národná rada SR schválila Národnú stratégiu trvalo udržateľného rozvoja Slovenskej republiky. V bode B tohto uznesenia žiada vládu Slovenskej republiky predkladať Národnej rade Slovenskej republiky každoročne k 31. marcu správu o plnení úloh Národnej stratégie trvalo udržateľného rozvoja podľa jednotlivých rezortov. 

Predkladaný materiál vyhodnocuje úlohy splatné v roku 2004, čiastočne úlohy splatné v roku 2004 a tie úlohy splatné v roku 2002, ktoré neboli splnené v stanovenom termíne. Tak ako to vyplýva z Východísk Akčného plánu pre trvalo udržateľný rozvoj (uznesenie vlády SR č. 311/2005) aktuálny stav uplatňovania zásad trvalo udržateľného rozvoja v SR je neuspokojivý. Z vyhodnotenia úloh Národnej stratégie pre TUR vyplýva, že je potrebné aktualizovať existujúce úlohy stanovené uznesením vlády SR č. 978/2001 v rámci prípravy Akčného plánu pre trvalo udržateľný rozvoj na roky 2005 - 2010. Vypracovanie Akčného plánu pre trvalo udržateľný rozvoj na roky 2005 – 2010 bolo vládou SR uložené uznesením vlády SR č. 211/2005 na jej rokovaní dňa 16. marca 2005. Úlohy, ktoré sa plnia priebežne, oneskorene a tie, ktoré pre ich neaktuálnosť, resp. nepresnú definíciu navrhuje gestorské ministerstvo zrušiť, budú prehodnotené a premietnuté do Akčného plánu trvalo udržateľný rozvoj. 

Pri rešpektovaní všetkých princípov zadefinovaných Národnou stratégiou trvalo udržateľného rozvoja  bude Akčný plán pre TUR na roky 2005 – 2010 predstavovať zhutnenie priorít a úloh vyplývajúcich z Národnej stratégie trvalo udržateľného rozvoja, priemet aktuálnych úloh vyplývajúcich z členstva v Európskej únii a  medzinárodných záväzkov SR k OSN a OECD.   

Materiál je koncipovaný v štruktúre uznesenia vlády SR k Národnej stratégii trvalo udržateľného rozvoja č. 978/2001 a odpočtu úloh k jednotlivým úlohám vyplývajúcim z predmetného uznesenia na základe podkladov zaslaných príslušnými ministrami. 

C.1: 		Uplatňovať zámery, priority a ciele NSTUR v koncepciách hospodárskeho rozvoja SR, osobitne v Stratégii novej ekonomiky SR

Gestor úlohy:		podpredseda vlády SR a minister financií
Termín plnenia: 	rok 2004
Stav plnenia: 		plní sa

Úloha, zakotvená v bode C.1. uznesenia našla uplatnenie v strategických dokumentoch, ktorými sú Konvergenčný program SR, Cardiffská správa SR zameraná na hodnotenie štrukturálnych reforiem a Stratégia rozvoja konkurencieschopnosti Slovenska do roku 2010 – Lisabonská stratégia pre Slovensko. 

C.2: 		Rozpracovať zámery, priority a ciele NSTUR v rámci aktualizácie Spoločnej koncepcie lesníckej a drevárskej politiky produkcie, spracovania a využívania dreva

Gestor úlohy: 		podpredseda vlády SR a minister hospodárstva 
Termín: 		do 31.12.2005
Stav plnenia:		úloha v plnení

Úloha C.2 uznesenia vlády č. 978 z 10. októbra 2001 bola zmenená podľa bodu B.2 uznesenia vlády č. 407 z 28. apríla 2004 takto : rozpracovať zámery, priority a ciele NSTUR v rámci plnenia programu Drevo-surovina 21. storočia. V takto pozmenenom znení a termíne bude úloha splnená.

C.3:		Rozpracovať zámery, priority a ciele NSTUR v rámci aktualizácie Rozpracovania priemyselnej politiky SR vo vybraných odvetviach spracovateľského priemyslu 

Gestor úlohy: 		podpredseda vlády SR a minister hospodárstva 
Termín:		do 31.12.2005
Stav plnenia: 		úloha zrušená

Bodom A.2 uznesenia vlády č. 407 z 28. apríla 2004 zrušená.

C.4:		Rozpracovať zámery, priority a ciele NSTUR v rámci aktualizácie Priemyselnej politiky

Gestor úlohy: 		podpredseda vlády SR a minister hospodárstva 
Termín: 		do 31.12.2005
Stav plnenia: 		úloha splnená

Dňa 2.12. 2004 schválila porada vedenia MH SR materiál Rozpracovanie zámerov, priorít a cieľov národnej stratégie rozvoja (NSTUR) v priemyselnej politike s tým, že navrhnuté nástroje priemyselnej politiky budú využité pre podporu realizácie NSTUR v priemyselnej výrobe v programovacom období 2007 – 2013.
   
Podpora trvalo udržateľného rozvoja sa bude v SR v rokoch 2004 – 2013 realizovať v zmysle zastrešujúcich cieľov Johannesburgskej deklarácie. 

Štátna pomoc v rámci priemyselnej politiky bude minimalizovaná. Systémy štátnej pomoci budú zamerané na plnenie komplexných cieľov multidimenziálneho charakteru. Vzťahovať sa budú najmä na podporu životného prostredia, výskumu a vývoja, podporu malého a stredného podnikania, podporu úspor energie a využitia obnoviteľných zdrojov. Priemyselná politika bude pritom zohľadňovať i špecifické charakteristiky jednotlivých regiónov.

Najvšeobecnejším rámcom podpory trvalo udržateľného rozvoja priemyslu SR do roku 2013 bude priemyselná politika, ktorá sa bude opierať o horizontálne – selektívne nástroje tvorby vhodného prostredia, v ktorom sa bude priemysel pohybovať. Zameraná bude predovšetkým na:
-	podporu priamych faktorov konkurenčnej schopnosti priemyslu (vzdelávacia sústava, inovácie, výskum a vývoj)
-	podporu podnikania.

Všetky tieto nástroje majú významný dopad i na ekonomické, sociálne a environmentálne aspekty rozvoja priemyslu, t. j. prierezovo pôsobia i na rozvoj trvalo udržateľnej výroby priemyslu. Dôraz sa pritom kladie na ich vzájomný súlad a prepojenosť tak, aby rozvoj priemyslu bol vyvážený vo všetkých jeho troch aspektoch. Zanedbanie jedného z nich by znamenalo nedosiahnutie celkového cieľa. 
      
Vo väzbe na závery lisabonskej stratégie sa ťažisko nástrojov priemyselnej politiky bude i v SR presúvať do oblasti priamych faktorov konkurenčnej schopnosti – vedomostí, inovácií, výskumu a vývoja. Tieto faktory majú zásadný význam i pre rozvoj trvalo udržateľnej výroby priemyslu, ovplyvňujú tak ekonomickú, ako aj sociálnu a environmentálnu stránku rozvoja priemyslu.

Podporné nástroje priemyselnej politiky v oblasti vzdelávacej sústavy budú nasmerované na vytvorenie súladu medzi ponukou a dopytom po kvalifikovanej pracovnej sile ako predpokladu pre zabezpečenie ekonomického rastu.

Príspevok inovačného rozvoja, výskumu a vývoja k plneniu úloh trvalo udržateľného rozvoja priemyslu sa výrazne znásobí, ak slovenské subjekty efektívne využijú finančné prostriedky zo štrukturálnych fondov EÚ. V gescii Ministerstva hospodárstva SR bude možné v rokoch 2004–2006  čerpať zdroje z Európskeho fondu regionálneho rozvoja prostredníctvom sektorového operačného programu Priemysel a služby. K výskumu, vývoju a inováciám s väzbou na trvalo udržateľný rozvoj sa viažu tri jeho opatrenia:
-	podpora rozvoja nových a existujúcich podnikov a vybraných služieb (opatrenie 1. 1. )
-	podpora podnikania, inovácií, vedomostí a aplikovaného výskumu (opatrenie 1. 3. )
-	podpora úspor energie a využitia obnoviteľných zdrojov energie (opatrenie 1. 4. ).

Požiadavky na podporu trvalo udržateľného rozvoja priemyslu prostredníctvom inovačného rozvoja, výskumu a vývoja budú premietnuté i do programového zamerania operačných programov  na obdobie rokov 2007 – 2013.

Vzhľadom na vyššie uvedené bude potrebné v programovacom období 2007 – 2013 zabezpečiť, aby sa na efektívne čerpanie z regionálneho fondu v rámci opatrenia:

-	aby sa pri podpore rozvoja nových a existujúcich podnikov a služieb, bral zreteľ na environmentálne technológie;

-	v rámci podpory podnikania, inovácií a aplikovaného výskumu zohľadniť aspekt environmentálnych dopadov (podpora vývoja výrobných postupov a zariadení zlepšujúcich environmentálne dopady jestvujúcich výrob alebo zavádzania nových výrob, ktorých environmentálne dopady sú priaznivejšie, ako u porovnateľných typov výrob);

-	naďalej podporovať úsporu energie a využitie obnoviteľných zdrojov energie, odporúčame zabezpečiť v rámci schém platných už aj pre programovacie obdobie 2004 – 2006 predĺžených na nové programovacie obdobie, vrátane materiálového aj energetického využívania druhotných surovín 

Týmto možno považovať úlohu C. 4 uznesenia vlády č. 978 z 10. októbra 2001 za splnenú.

C.5 : 		Zámery, priority a ciele NSTR v rámci aktualizácie Energetickej politiky SR a Surovinovej politiky SR  sú v materiáloch obsiahnuté a rozpracované

Gestor úlohy: 		podpredseda vlády SR a minister hospodárstva 
Termín plnenia: 	rok 2005
Stav plnenia: 		úloha sa priebežne plní

Nová Energetická politika SR je v štádiu prípravy s predpokladaným schválením  vládou SR v priebehu roka 2005. Úloha sa priebežne plní.

V roku 2003 bola prehodnotená platnosť Surovinovej politiky SR v zmysle posúdenia cieľov a priorít, ako aj prehodnotenia postupov vo vzťahu k Národnej stratégii trvalo udržateľného rozvoja. Dňa 14. 7. 2004 bola uznesením vlády SR č. 722/2004 schválená Aktualizácia surovinovej politiky pre oblasť nerastných surovín. Úloha bola splnená.

C.6 :  		Rozpracovať zámery, priority a ciele NSTUR v rámci aktualizácie Národného programu rozvoja cestovného ruchu. 

Gestor úlohy: 		podpredseda vlády SR a minister hospodárstva 
Termín plnenia:  	rok 2005
Stav plnenia úlohy:	MH SR navrhuje úlohu pre jej neaktuálnosť zrušiť

MH SR v súlade s Programovým vyhlásením vlády SR pre oblasť cestovného ruchu spracovalo Stratégiu rozvoja cestovného ruchu SR do roku 2013, ktorú predložilo na rokovanie vlády SR. Jej zaradenie do programu rokovania vlády SR očakávame v najbližších dňoch. Zároveň oznamujeme, že v súčasnosti spracúvame Koncepciu rozvoja cestovného ruchu na roky 2005 a 2006, ktorá bude predložená vláde SR do konca apríla 2005.

Vychádzajúc z týchto koncepčných dokumentov MH SR neuvažuje s novelizáciou Národného programu rozvoja cestovného ruchu v SR, ktorý bol schválený uznesením vlády SR č. 185/2001. Problematika trvaloudržateľného rozvoja je súčasťou vyššie uvedených koncepčných materiálov v oblasti cestovného ruchu. 

C.7: 		Vypracovať návrh nového zákona o lesoch v intenciách NSTUR

Gestor úlohy: 		minister pôdohospodárstva
Termín: 		rok 2002
Stav plnenia úlohy:	plní sa oneskorene

Návrh zákona o lesoch bol prerokovaný vo vláde 26. 06. 2002, kde bol uznesením č. 693/2002 schválený a predložený na prerokovanie do NR SR, kde uvedený návrh zákona neprešiel v skrátenom legislatívnom konaní a v dôsledku ukončenia funkčného obdobia parlamentu nebol schválený. V roku 2003 bol návrh zákona zapracovaný do plánu legislatívnych úloh vlády s termínom na prerokovanie v novembri 2003. Uvedený termín sa nepodarilo dodržať, v dôsledku čoho minister pôdohospodárstva požiadal podpredsedu vlády a ministra spravodlivosti o preloženie termínu na predloženie návrhu zákona na apríl 2004.

V priebehu roku 2004 bolo dokončené vypracovanie návrh nového zákona o lesoch. 15. marca 2005 Národná rada Slovenskej republiky prerokovala vládny návrh zákona o lesoch v prvom čítaní a odporučila ho prerokovať v druhom čítaní.

C.8:   		Vypracovať návrh nového zákona o poľovníctve v intenciách NSTUR

Gestor úlohy: 		minister pôdohospodárstva 
Termín: 		rok 2002
Stav plnenia úlohy:	plní sa oneskorene

Legislatívny zámer novely zákona o poľovníctve bol schválený vo vláde uznesením č. 329/2002 z 03. 04. 2002. Na základe plánu legislatívnych úloh vlády bol 27. 06. 2003 do legislatívnej rady vlády predložený návrh novely zákona o poľovníctve, ktorý však bol následne na žiadosť ministra pôdohospodárstva z legislatívnej rady stiahnutý na dopracovanie s tým, že návrh nového zákona má byť predložený  v apríli 2004. 

V priebehu roku 2004 bolo dokončené vypracovanie návrhu nového zákona o poľovníctve. V súčasnosti sa návrh zákona opätovne predkladá do legislatívnej rady vlády, ktorá mala k pôvodnému návrhu pripomienky technického charakteru.   

C.9: 		Vypracovať návrh novely o ochrane poľnohospodárskeho pôdneho fondu v intenciách NSTUR

Gestor úlohy: 		minister pôdohospodárstva
Termín: 		rok 2003
Stav plnenia úlohy:	úloha splnená

Návrh „Zákona o ochrane a využívaní poľnohospodárskej pôdy“ spracovalo MP SR v roku 2003. Návrh zákona bol schválený na 28. porade vedenia ministerstva 14.08.2003. 26.11.2003 bol schválený na rokovaní vlády SR. Návrh „Zákona o ochrane a využívaní poľnohospodárskej pôdy a o zmene zákona 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov“ bol schválený a je platný a účinný od 1.5.2004 pod číslom 220/2004 Z. z. K zákonu bola spracovaná vyhláška MP SR č. 245/2004 Z. z., ktorá je platná a účinná od 15. septembra 2004. 

C.10: 		Rozpracovať zámery, priority a ciele NSTUR v súlade so systémom a nástrojmi štrukturálnej politiky podľa systému EÚ

Gestor úlohy: 		minister pôdohospodárstva
Termín: 		rok 2003
Stav plnenia úlohy:	plní sa

Požiadavky TUR sú realizované aj prostredníctvom Sektorového operačného programu – poľnohospodárstvo a rozvoj vidieka SR a Plánu rozvoja vidieka SR na roky 2004 – 2006.

V rámci jednotnej platby na plochu bol vypracovaný v spolupráci s Poľnohospodárskou platobnou agentúrou výnos Ministerstva pôdohospodárstva Slovenskej republiky z 19. januára 2004  č. 152/2004-100 o podrobnostiach o poskytovaní podpory na štrukturálne zmeny poľnohospodárstva v záujme konkurencieschopnosti jeho produkcie na trhu a metodické pokyny k nemu. Výnos mal platnosť do vstupu SR do EÚ. Z tohto dôvodu odporúčame, aby medzi prioritné úlohy pre obdobie do roku 2010 boli zaradené: 
-	Usmernenia MP SR o podpore v poľnohospodárstve poskytovanej na chov hospodárskych zvierat, ide o uplatnenie doplatkov k priamym platbám, usmernenie bude platné v rokoch 2005-2006, resp. počas platnosti SAPS,
-	Usmernenie MP SR o podpore v poľnohospodárstve poskytovanej formou SAPS a národných doplnkových vyrovnávacích platieb pre vybrané plodiny,  
-	zrušiť výnos MP SR č. 152/2004-100
-	vytvárať národnú legislatívu v súlade s platnou legislatívou EÚ, pričom sa budú zohľadňovať špecifiká podmienok Slovenskej republiky.

C.11: 		Dopracovať zámery, priority a ciele NSTUR nepremietnuté do schválenej Koncepcie agrárnej a potravinovej politiky a jej aktualizácii

Gestor úlohy: 		minister pôdohospodárstva
Termín: 		rok 2004
Stav plnenia úlohy:	plní sa

Na základe uznesenia vlády SR č. 541/2003 z 2.7.2003 a uznesenia NR SR č. 273 (bod B.6) z 25.4.2003 vypracovalo MP SR dokument „Strednodobá koncepcia politiky pôdohospodárstva na roky 2004 – 2006“ so samostatnými časťami za poľnohospodárstvo a potravinársky priemysel a lesné hospodárstvo, ktorý schválila vláda SR pod číslom 9555/2003 dňa 19.11.2003. V koncepcii sú definované strategické ciele a zahrňujú aj NSTUR.

Z hľadiska vedy a výskumu má rezort nasledujúce pripomienky:
- realizácia vecného zamerania výskumu a vývoja cez Adaptačné opatrenia pôdohospodárstva SR na klimatickú zmenu, začala v roku 2003 riešením štyroch aktuálnych úloh výskumu a vývoja z prostriedkov bežného transferu kapitoly MP SR a pokračovala v roku 2004.
- v rámci dvoch podprogramov štátneho programu „Kvalita života – zdravie, výživa, vzdelávanie“ v administrácii MP SR sa započalo v roku 2003 na ústavoch rezortnej VVZ s riešením štyroch úloh výskumu a vývoja a pokračovalo v roku 2004.
- transformácia vedecko-výskumnej základne rezortu bola realizovaná v zmysle uznesenia vedenia MP SR integráciou VÚTPHP Banská Bystrica a OVÚAE Michalovce pod VÚRV Piešťany.
Z hľadiska potravinárstva:
- realizácia programu Bezpečnosť potravín.

Na  umožnenie trvalo udržateľného rozvoja a za účelom ochrany životného prostredia má v súčasnosti EÚ rozsiahlu legislatívu na úseku odpadov. Rámcová smernica o odpadoch 75/442/EEC, doplnená smernicou 91/156/EEC zavádza povinnosť vypracovania plánov pre nakladanie s odpadmi a zákonné rámce pre implementáciu stratégie EÚ v oblasti znižovania odpadov, ich ukladania a riadenia odpadového hospodárstva. Táto smernica má veľmi široký dopad, popisuje prevenciu a znižovanie miery znečisťovania pri zdroji a snaží sa podporiť trvalo udržateľný rozvoj v priemysle. Formuluje aj podstatné procedurálne zmeny pre určené potravinárske spoločnosti. Sú to napr.: bitúnky s kapacitou viac ako 50t/deň, závody na spracovanie potravín zo surovín živočíšneho pôvodu okrem mlieka s kapacitou viac ako 75 t/deň, závody na spracovanie potravín zo surovín rastlinného pôvodu s kapacitou viac ako 300 t/deň a závody na spracovanie mlieka s kapacitou viac ako 200 t/deň.  Preto boli vypracované štúdie pre jednotlivé odvetvia potravinárskeho priemyslu a návrhy zmien technického riešenia alebo prepracovania procesov počas výroby potravín tak, aby sa zabránilo emisiám a vylúčila sa produkcia odpadov. Opatrenia na minimalizáciu tvorby odpadov siahajú od pomerne jednoduchých opatrení na ich zachytenie až po komplikované metodiky optimalizácie procesu.

Zaťaženie životného prostredia potravinárskou výrobou súvisí najmä s produkciou pevných odpadov, vypúšťaním kvapalných odpadov, transportom surovín i finálnych produktov a s extenzívnym používaním  obalových materiálov. Preto bol potravinársky priemysel zahrnutý medzi organizácie, ktoré spadajú pod pôsobnosť Smerníc o kontrole prevencie znečisťovania (Pollution Prevention Control – PPC). Uvádzajú legálne požiadavky a nástroje na minimalizáciu odpadov. Podporované sú investície, ktoré kladú dôraz na životné prostredie (znižovanie jeho zaťaženia) prostredníctvom BAT technológií znižujúcich produkciu odpadov v celom výrobnom reťazci v rámci šetriacich technológií. Taktiež sú podporované investície, ktoré zlepšujú hospodárenie s vedľajšími produktmi a odpadmi. Znižovanie zaťaženia životného prostredia a využívanie poľnohospodárskej produkcie z environmentálne zaťažených území bude realizované aj prostredníctvom nepoľnohospodárskeho využitia potravinárskych surovín na energetické obnoviteľné zdroje – bioetanol a metylester repkového oleja.

V nasledujúcom období s výhľadom do roku 2010 legislatívne i finančne chceme podporovať šetriace technológie aj v rámci podporných programov. Zároveň budeme iniciovať a v rámci daných možností i podporovať zavádzanie súboru medzinárodných noriem ISO 14000 do potravinárskych výrob. Je to systém zameraný na vytvorenie novej kvality v systémoch riadenia, a to riadenia zameraného na skvalitnenie životného prostredia realizáciou systémov environmentálneho manažérstva EMS. Cieľom je dosiahnuť aby potravinárske podniky formulovali svoju politiku a ciele v oblasti životného prostredia a zároveň zohľadnili svoje významné vplyvy na životné prostredie.

C.12: 		Dopracovať zámery, priority a ciele NSTUR nepremietnuté do schválenej Koncepcie vodohospodárskej politiky a jej aktualizácii

Gestor úlohy: 		minister pôdohospodárstva
Termín: 		rok 2004
Stav plnenia úlohy:	plní sa

Po prechode Sekcie vodohospodárskej do rezortu MŽP SR ostala v rezorte pôdohospodárstva len problematika hydromeliorácií, ktorá nebola začlenená do „Strednodobej koncepcie politiky pôdohospodárstva na roky 2004 – 2006“, nakoľko v čase jej prípravy nebolo o  hydromelioráciách prijaté definitívne rozhodnutie.

V NSTUR sú špecifikované nasledovné cesty a prostriedky na podporu priorít a dosiahnutia strategických cieľov TUR SR, ktoré sa týkajú hydromeliorácií:
3.20 Rozvoj integrovaného modelu pôdohospodárstva
3.26 Zníženie znečisťovania a poškodzovania životného prostredia
Z hľadiska cieľov NSTUR je v oblasti hydromeliorácii potrebné vykonať také opatrenia, aby voda dodávaná pre poľnohospodárstvo bola v dostatočnom množstve, čase a kvalite, a aby poľnohospodárske aktivity boli robené takým spôsobom, aby nepoškodzovali stav povrchových a podzemných vôd.

V súčasnosti platná Koncepcia vodohospodárskej politiky nezabezpečuje tieto požiadavky v plnom rozsahu. Zámery, priority a ciele NSTUR sú v plnom rozsahu zabezpečené transpozíciou a implementáciou Rámcovej smernice EÚ o vode č. 2000/60/EC z 20.10.2000, ktorá je transponovaná do zákona 364/2004 o vodách. 

V súčasnosti sú už splnené nasledovné dielčie úlohy, týkajúce sa hydromeliorácií v rámci plnenia bodu C.12. nezahrnuté do Koncepcie vodohospodárskej politiky:
Stanovenie podmienok na vypracovanie kódexu správnej poľnohospodárskej praxe a programu poľnohospodárskych činností (Príloha č. 5 k zákonu č.184/2002), Špecifikácia kvalitatívnych cieľov pre vodu určenú na závlahy (Nariadenie vlády č. 491/2002 Z. z. zo 17.7.2002), Stanovenie citlivých a zraniteľných oblastí SR na ochranu vôd (Nariadenie vlády č. 249/2003 z 26.6.2003), vyhlásenie Programu poľnohospodárskych činností vo vyhlásených zraniteľných oblastiach (Vyhláška MP SR č.392/2004 Z. z.), prieskum dopadu sektoru poľnohospodárstva na stav povrchových a podzemných vôd a ekonomickú analýzu využívania vôd (odovzdané MP SR Výskumným ústavom hydromeliorácií).

V oblasti hydromeliorácií Ministerstvo pôdohospodárstva SR v nasledujúcih rokoach pripravuje:
Zavedenie do prevádzky monitoringu drenážnych vôd (2005, 2006)
Návrh opatrení v sektore poľnohospodárstva pre plnenie úloh pri ochrane vôd podľa Rámcovej smernice o vode (2007)
Aktualizácia stanovenia citlivých a zraniteľných oblastí (najneskôr do júna 2007)
Schválenie plánov manažmentu oblastí povodí pre sektor poľnohospodárstva (2009)
Nadväzne na ponuku MVRR SR sme spracovali v roku 2004 návrh na finančné zabezpečenie údržby a opráv odvodňovacích hydromelioračných zariadení z finančných prostriedkov vyčlenených na verejné práce a to pri príprave rozpočtu na roky 2006, 2007, 2008.

C.13:  		Dopracovať zámery, priority a ciele NSTUR nepremietnuté do schválenej Koncepcie lesníckej politiky v jej aktualizácii                                                                                     

Gestor úlohy: 		minister pôdohospodárstva
Termín: 		rok 2004
Stav plnenia úlohy:	plní sa

Dopracovanie zámerov, priorít a cieľov NS TUR nepremietnutých do „Koncepcie lesníckej politiky“ bolo uplatnené v znení „aktualizovanej“ Strednodobej koncepcie odvetvia lesného hospodárstva na roky 2004 až 2006, ktorá bola schválená vládou, ako súčasť „Strednodobej koncepcie politiky pôdohospodárstva na roky 2004 až 2006“, uznesením č. 1090/2003 z 19.11. 2003. V Zelenej správe na roku 2004 boli dopracované koncepčné zámery. Problematika sa premieta aj pripravovaného Lesníckeho programu. 

C.14:		Rozpracovať zámery, priority a ciele NSTUR v rámci Národného programu sociálnej ochrany

Gestor úlohy: 		minister práce, sociálnych vecí a rodiny
Termín: 		rok 2003 
Stav plnenia úlohy:	plní sa

V súvislosti so starnutím populácie a zároveň trvalo udržateľného rozvoja nezastupiteľné miesto v rámci sociálnej ochrany zohráva dôchodkový systém, ktorý v roku 2004 prešiel veľkou reformou.  Reforma rozdelila zákonnú schému starobného dôchodku  na dva piliere, jedna je financovaná priebežným systémom  (tzv. Pay-As-You-Go systém), druhá spočíva v súkromne spravovaných dôchodkových fondoch. Každý z týchto pilierov dostáva 9 % zo mzdy  a ďalších 6 % bude vyberaných na vdovské a invalidné dávky. Každá nová pracovná sila musí povinne vstúpiť do tohto dvojpilierového systému a súčasní zamestnanci sa do júna 2006 môžu rozhodnúť, či chcú vstúpiť do nového systému alebo ostanú v starom systéme. Úvodná fáza súkromného druhého piliera spôsobí významné straty poplatkov. Vláda sa aj napriek tomu zaviazala zvýšiť dávky na základe zmiešaného koeficientu založeného na inflácii a raste príjmov a na financovanie dôchodkov vyčlenila časť svojich príjmov z privatizácie. Takisto bol vytvorený právny rámec dobrovoľného dôchodkového zabezpečenia a daňových stimulov pre sporenie v dôchodkových fondoch alebo poisťovniach.

Reforma vytvorila úzke prepojenie medzi príspevkami a výnosmi a naštartovala postupné zvyšovanie dôchodkového veku. Muži by mali odchádzať do dôchodku v 62 rokoch od roku 2007 (dnes odchádzajú do dôchodku v 60 rokoch) a ženy by mali odchádzať do dôchodku v 62 rokoch od roku 2023 (dnes odchádzajú do dôchodku medzi 53 a 57 rokom v závislosti od počtu detí). Predčasný odchod do dôchodku je možný, ak nadobudnuté dôchodkové práva presiahnu 1.2 násobok životného minima.  

C.15:		Rozpracovať zámery, priority a ciele NSTUR v rámci Národného programu boja proti chudobe a sociálnemu vylúčeniu

Gestor úlohy: 		minister práce, sociálnych vecí a rodiny
Termín: 		rok 2003
Stav plnenia úlohy:	plní sa

Vláda SR uznesením č.744 zo 14. júla 2004 schválila návrh prvého Národného akčného plánu sociálnej inklúzie 2004-2006 (NAP/inklúzie), v ktorom sa explicitne hlási a zapája do boja proti chudobe a sociálnemu vylúčeniu v kontexte lisabonskej stratégie. K najnaliehavejším výzvam a prioritám v súlade so spoločnými cieľmi EÚ patrí:
-	zvýšiť úroveň zamestnanosti a zamestnateľnosti všetkých zraniteľných skupín    obyvateľstva
-	znížiť riziko chudoby rodín s nezaopatrenými deťmi
-	prekonať nevýhody súvisiace so vzdelaním
-	podporiť integráciu rómskych komunít

Národný akčný plán inklúzie priamo nadväzuje na dva základné dokumenty Spoločné memorandum o inklúzii a Stratégiu podpory rastu zamestnanosti prostredníctvom zmien sociálneho systému a trhu práce, ktoré boli schválené vládou SR v roku 2003. Stratégia zamestnanosti vychádza z presvedčenia, že každá zmysluplná práca je lepšia ako nečinnosť a rast zamestnanosti je najúčinnejším spôsobom boja proti chudobe. Jej cieľom je vytvorenie systému, ktorý motivuje jednotlivcov v produktívnom veku nájsť a udržať si zamestnanie. Stratégia kladie dôraz na podporu rodiny a súlad rodinného a pracovného života pri vytvorení novej rovnováhy medzi systémom sociálnej ochrany a motiváciou jednotlivca postarať sa o seba. Základné východiská  a nástroje k dosiahnutiu uvedených zámerov sú zadefinované v Aktualizácii koncepcie štátnej rodinnej politiky na roky 2004 – 2006, ktorú schválila vláda SR v novembri 2004.
Predmetná  stratégia je  previazaná najmä  s daňovou  reformou,  dôchodkovou  reformou,  reformou  verejnej  správy,  reformou  sociálnych  služieb  a sociálnoprávnej  ochrany. 

Základ pre naplnenie stratégie zamestnanosti vytvorila reforma  sociálneho  systému, predovšetkým nový zákon o službách zamestnanosti a zákon o pomoci v hmotnej núdzi, ako aj inštitucionálna reforma zakotvená v zákone o organizácii štátnej správy na úseku sociálnych vecí a  zamestnanosti. Bol vypracovaný Sektorový operačný program Ľudské zdroje (SOP ĽZ), Jednotný programovací dokument NUTS II – Bratislava Cieľ 3 a iniciatíva EQUAL  ako nevyhnutný predpoklad pre efektívne využitie zdrojov Európskeho sociálneho fondu na podporu aktivít v oblasti zamestnanosti, vytvárania rovnakých príležitostí a investovania do ľudských zdrojov. 

Do procesu sociálnej inklúzie sa zapojili aj ďalšie rezorty s ústredným cieľom: uľahčiť prístup všetkým zraniteľným skupinám k právnej pomoci, bývaniu, vzdelaniu, zdravotníckym službám, doprave a kultúrnym hodnotám. 

C.16:		Vypracovať návrh zákona o sociálnoprávnej ochrane, sociálnej prevencii a náhradnej starostlivosti v intenciách NSTUR

Gestor úlohy: 		minister práce, sociálnych vecí a rodiny
Termín: 		rok 2003
Stav plnenia úlohy:	plní sa

MPSVR SR vypracovalo Legislatívny zámer návrhu zákona o sociálno-právnej ochrane a sociálnej prevencii, ktorý vláda SR schválila v júli 2002, v súlade s programovým vyhlásením vlády SR, ktorý je súčasťou rekonštrukcie systému sociálnej pomoci, ktorá predpokladá radikálne zmeny v právnych úpravách jednotlivých reforiem sociálnej pomoci. Pripravujú sa zásadné zmeny v oblasti poskytovania sociálnych služieb, v oblasti kompenzácií ťažkého zdravotného postihnutia a právna úprava sociálno-právnej ochrany detí a sociálnej prevencie jednoznačne súvisí s predpokladanými právnymi úpravami v týchto oblastiach.

Návrh zákona o sociálno-právnej ochrane detí a  o sociálnej kuratele  a o zmene a doplnení niektorých zákonov bol  predložený na rokovanie NR  SR a je v druhom čítaní.

C.17:		Rozpracovať zámery, priority a ciele NSTUR v rámci aktualizácie Národného plánu zamestnanosti a implementácie európskych zásad zamestnanosti

Gestor úlohy: 		minister práce, sociálnych vecí a rodiny
Termín: 		rok 2004
Stav plnenia úlohy:	plní sa

Vláda SR uznesením č.906 zo 22. septembra 2004 schválila návrh prvého Národného akčného plánu zamestnanosti 2004-2006 (NAPZ), v ktorom sa prihlásila ku konceptu Lisabonskej stratégie v otázkach zamestnanosti. K prioritným cieľom Lisabonskej stratégie, definovaných aj kvantitatívne, v tejto oblasti patrí:

•	Miera zamestnanosti (cieľ do roku 2010 – 70%)
•	Miera zamestnanosti starších (cieľ do roku 2010 – 60%)
•	Miera zamestnanosti žien (cieľ do roku 2010 – 50%)

Národný akčný plán zamestnanosti 2004-2006 bol vytvorený v novej štruktúre, ktorá bola odsúhlasená Európskou Radou v marci roku 2003. Slovenská republika ako nová členská krajina  vstúpila už do druhého tzv. „implementačného“ roku, napriek tomu Národný akčný plán zamestnanosti  SR 2004-2006 splnil všetky požiadavky zo strany inštitúcií EÚ.

Národný akčný plán zamestnanosti pozostáva z troch hlavných častí:
1.	Kontext národnej politiky zamestnanosti: Progres v troch prierezových úlohách  
2.	Odpovede na špecifické zásady zamestnanosti
3.	Partnerstvo a riadenie

Prvá tzv. horizontálna časť má za úlohu poskytnúť celkový prehľad o politike zamestnanosti na Slovensku a referuje k trom prierezovým úlohám: plnej zamestnanosti, kvalite a produktivite a kohézii a sociálnej inklúzii.

Druhá časť je najobsažnejšia a obsahuje odpovede k jednotlivým zásadám zamestnanosti a to aj na základe tzv. „odporúčaní Rady pre rok 2004“. Odporúčania boli navrhnuté Komisiou a boli schválené Radou v júni 2004.

Tretia časť obsahuje ustanovenia o koordinácii so sociálnymi partnermi, šírením posolstva Národného akčného plánu zamestnanosti na regionálnu a lokálnu úroveň. 
Integrálnou súčasťou Národného akčného plánu zamestnanosti sú i štatistické ukazovatele zachytávajúce progres alebo odchýlky smerom k napĺňaniu lisabonských cieľov. 

Národný akčný plán zamestnanosti bol vypracovaný v súčinnosti s ministerstvami a ostatnými orgánmi štátnej správy SR, sociálnymi partnermi ako aj inštitúciami samosprávy na miestnej a lokálnej úrovni.  

Národný akčný plán zamestnanosti  SR na roky 2004-2006 definuje novú koncepciu národnej stratégie zamestnanosti, ktorá sa opiera o nové zákony, najmä o zákon o službách zamestnanosti  a zákon o pomoci v hmotnej núdzi, ktoré zmenili charakter sociálnych dávok, aktívnych opatrení trhu práce, ako aj celkovú koncepciu boja proti nezamestnanosti a zvyšovania zamestnanosti. Hlavným cieľom je vytvorenie systému, ktorý motivuje všetkých jednotlivcov nájsť si prácu a zostať na trhu práce. 

Okrem toho zákon o službách zamestnanosti spolu so zákonom o orgánoch štátnej správy v oblasti sociálnych vecí, rodiny a služieb zamestnanosti výrazne zmenil inštitucionálne fungovanie celého systému. 

Po vstupe SR do EÚ taktiež vznikla potreba vypracovať štrukturálny rámec pre efektívne fungovanie Európskeho sociálneho fondu, ktorý má silný prínos k financovaniu aktívnych nástrojov trhu práce a podpore ostatných aktivít pre rast zamestnanosti.

C.18:	Rozpracovať zámery, priority a ciele NSTUR v rámci Vytvorenia podmienok na multikulturálne vzdelávanie, a to nielen zabezpečením vzdelávania sa v materinskom jazyku, ale aj zahrnutím do multikulturálnych osnov vo všeobecne záväzných právnych predpisoch

Gestor úlohy: 		minister školstva
Termín: 		rok 2002
Stav plnenia úlohy:	úloha splnená

Schválená koncepcia rozvoja výchovy a vzdelávania rozpracováva zámery a ciele NSTUR v oblasti vytvárania podmienok na multikulturálne vzdelávanie.

C.19:		Rozpracovať zámery, priority a ciele NSTUR v Stratégii informatizácie SR a akčného plánu realizácie stratégie

Gestor úlohy: 	minister školstva – presun kompetencie na ministra dopravy, pôšt a telekomunikácií
Termín: 		rok 2002
Stav plnenia úlohy:	úloha splnená

V Stratégii informatizácie spoločnosti v podmienkach SR a Akčného plánu schválenej uznesením č. 43 z 21. januára 2004 sú zakomponované princípy NSTUR.

C.20: 		Vypracovať návrh zákona o vzdelávaní v intenciách NSTUR

Gestor úlohy: 		minister školstva
Termín: 		rok 2002
Stav plnenia úlohy:	plní sa oneskorene

Návrh zákona o výchove a vzdelávaní bol predložený v roku 2002 na rokovanie Rady hospodárskej a sociálnej dohody /RHSD/. Vláda ho už ale v minulom volebnom období neprerokovala. V legislatívnom pláne vlády bola uvedená úloha predložiť Legislatívny zámer zákona o výchove a vzdelávaní v školách a školských zariadeniach na rokovanie vlády v septembri 2003. Táto úloha bola zrušená uznesením vlády SR č. 18 na jej rokovaní dňa 14. januára 2004. Úloha je nesplnená.

V zmysle Programového vyhlásenia vlády SR z roku 2002 a Plánu legislatívnych úloh vlády SR na rok 2005 predloží MŠ SR návrh zákona o výchove a vzdelávaní na rokovanie vlády SR v novembri 2005.

C.21 		Rozpracovať zámery, priority a ciele NSTUR v rámci Vytvorenia a uplatňovania princípov a mechanizmov pre úspešné vzdelávanie detí a mládeže zo sociálne znevýhodneného prostredia

Gestor úlohy: 		minister školstva
Termín: 		rok 2004
Stav plnenia úlohy:	plní sa
 
Zámery, priority a ciele Národnej stratégie trvalo udržateľného rozvoja sa podrobne zapracovali do Národného programu výchovy a vzdelávania v SR na najbližších 15 až 20 rokov, ktorý bol uznesením vlády SR č. 1193 z 19.12.2001 schválený. 
 
Národný program výchovy a vzdelávania v SR na najbližších 15 až 20 rokov v časti Cieľový stav výchovy a vzdelávania hovorí o prístupe k vyššiemu vzdelávaniu detí zo sociálne menej podnetného prostredia, o venovaní osobitnej pozornosti rómskym obyvateľom, menšinám, ako aj o zabezpečení práva rodičov na slobodnú voľbu vzdelávania detí.
 
V operatívnej porade ministra školstva bola dňa 19. apríla 2001 schválená Koncepcia výchovy a vzdelávania rómskych detí a žiakov. Táto koncepcia prvýkrát komplexne riešila za celý školský systém možnosti skvalitnenia výchovno–vzdelávacieho procesu rómskych detí a žiakov. Koncepcia bola  vypracovaná v súlade s  Národným programom výchovy a vzdelávania v SR na najbližších 15 – 20 rokov. Koncepcia zahŕňa oblasť výchovy a vzdelávania na všetkých úrovniach školského systému – v predškolskej výchove, povinnej školskej dochádzke, v systéme stredných i vysokých škôl a zohľadňuje aj prípravu a ďalšie vzdelávanie pedagogických zamestnancov pre výchovu a vzdelávanie rómskych detí, zapájanie rodičov a rómskej komunity do výchovno-vzdelávacieho procesu. Koncepcia vzhľadom na jej otvorenosť predpokladá možnosť ďalšieho dopracovania na základe nových skutočností a poznatkov. Predkladané východiská naznačujú smery, ktorými je potrebné sa uberať, aby sa dosiahla úspešnosť rómskych žiakov v školskom systéme a tak sa pozdvihla ich vzdelanostná úroveň.  

Pre úspešné vzdelávanie detí a mládeže zo sociálne znevýhodneného prostredia od uvedenia Koncepcie  do praxe boli zrealizované tieto legislatívne úpravy a iné nadväzujúce dôležité skutočnosti a zmeny:
•	Novela školského zákona č. 29/1984 Zb. o sústave základných a stredných škôl (školský zákon) v znení neskorších predpisov, v znení zákona NR SR č. 408 Z.z. z 27. júna 2002. Uvedený zákon umožňuje zriadenie nultého ročníka v základnej škole, zavedenie profesie asistenta učiteľa ako pedagogického zamestnanca a zabezpečenie výchovy a vzdelávania detí cudzincov.
•	Nariadenie vlády SR č. 341/2004, ktorým sa ustanovujú katalógy pracovných činností pri výkone prác vo verejnom záujme a o ich zmenách a dopĺňaní časť 17. Školstvo a telovýchova, pracovné činnosti vyžadujúce úplné stredné vzdelanie: platová trieda 7: „08 Výchovno-vzdelávacia a komunitná činnosť zameraná na vytvorenie podporného učebného prostredia pre deti z nedostatočne podnetného sociálneho a kultúrneho prostredia vykonávaná asistentom učiteľa v škole alebo v predškolskom zariadení po splnení podmienok určených všeobecne záväzným právnym predpisom“; pracovné činnosti vyžadujúce vysokoškolské vzdelanie prvého stupňa, platová trieda 9: „Výchovno-vzdelávacia a komunitná činnosť zameraná na vytváranie podmienok na prekonávanie zdravotných, jazykových a sociálnych bariér dieťaťa alebo žiaka pri zabezpečovaní výchovno-vzdelávacieho procesu, vykonávaná asistentom učiteľa v základnej škole, špeciálnej základnej škole, materskej škole alebo v špeciálnej materskej škole po splnení podmienok určených všeobecne záväzným právnym predpisom“.
•	 Zákon č. 281/2002 Z.z. o prídavku na dieťa a o príspevku k prídavku na dieťa v znení § 18. Zákon rieši problematiku zanedbávania povinnej školskej dochádzky.  
•	Zákon č. 597/2003 Z.z. o financovaní základných škôl, stredných škôl a školských zariadení
•	Nariadenie vlády SR č. 2/2004 Z.z., ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia v znení neskorších predpisov, § 6 písmeno d) príspevky zriaďovateľom na čiastočnú kompenzáciu objektívnych znevýhodnení.
•	Nariadenie vlády č. 238/2004 Z.z. o rozsahu vyučovacej a výchovnej činnosti pedagogických zamestnancov je základný úväzok asistenta učiteľa MŠ, ŠMŠ 28 hodín, asistenta učiteľa nultého a prvého ročníka ZŠ, učiteľa nultého a prvého ročníka ZŠ, asistenta učiteľa prípravného a prvého ročníka ŠZŠ 22 hodín, asistenta učiteľa ZŠ, ZŠ s MŠ, ŠZŠ 23 hodín.
•	Uznesením vlády SR č. 912 zo dňa 21. augusta 2002 k štátnym objednávkam výskumu a vývoja začínajúcim v roku 2002 a ich finančnému zabezpečeniu bola schválená štátna objednávka na realizáciu úlohy: „Zvyšovanie úrovne socializácie rómskej komunity prostredníctvom systémov vzdelávania a misijných pracovníkov a asistentov učiteľa“ v celkovej sume do roku 2005 -  10 30 000,- Sk. Na základe výberového konania sa stala  hlavným koordinátorom UKF Nitra v spolupráci s pedagogickými fakultami univerzít  UMB v Banskej Bystrici, PU v Prešove a UK v Bratislave.
•	Metodický pokyn Ministerstva školstva SR č.600/2002-43 k zavedeniu nultých ročníkov základných škôl s účinnosťou od 1. septembra 2002.
•	 Metodický pokyn k zavedeniu profesie asistent učiteľa v predškolských zariadeniach, v základnej škole a v špeciálnej základnej škole č.1631/2002-sekr. vydaný Ministerstvom školstva SR dňa 26.8.2002 s účinnosťou od 1. septembra 2002.
•	Metodický návod Ministerstva práce, sociálnych vecí a rodiny SR a Ministerstva školstva SR pre krajské úrady, okresné úrady, školy a obce na zabezpečenie aplikácie ustanovenia § 18 odst. 2 zákona č.281 Z.z. o prídavku na dieťa a o príspevku k prídavku na dieťa v znení zákona č.658/2002 Z.z. (zanedbávanie povinnej školskej dochádzky).
•	Učebné plány pre 1. až 9. ročník ZŠ, schválené MŠ SR dňa 14. mája 2003 číslo 521/2003-41 s platnosťou od 1.septembra 2003, v ktorých sa nachádzajú UP pre 1.- 4.ročník ZŠ  s vyučovaním rómskeho jazyka; UP pre 5. až 9. ročník ZŠ s vyučovaním rómskeho jazyka s 2 hodinovou  týždennou dotáciou predmetu rómsky jazyk a literatúra; UP pre kurz na získanie vzdelania poskytovaného základnou školou.
•	Tlač a distribúcia vysvedčení pre žiakov nultého ročníka základnej školy (857 žiakov v 66 triedach).
•	Vydanie a schválenie učebnice rómčiny  Romaňi čhib  zo dňa 30. októbra 2002 pod číslom 643/2002-43 a príručky  k učebnici rómčiny pre základné a stredné školy. Zo dňa 30. októbra 2002 pod číslom 659/2003-43. 
•	Správa o súčasnom stave vo výchove a vzdelávaní rómskych detí a žiakov – schválená v operatívnej porade ministra dňa 23.9.2003
•	 Metodický pokyn k zavedeniu profesie asistent učiteľa pri výchove a vzdelávaní detí a žiakov so špeciálnymi výchovno-vzdelávacími potrebami v predškolských zariadeniach, v základných školách a v špeciálnych základných školách č. 184/2003-095 vydaný MŠ SR dňa 6.12.2003 s účinnosťou od 1.1.2004
•	Vyhláška MŠ SR č. 311/2004 Z. z. o poskytovaní štipendií žiakom stredných škôl a špeciálnych škôl s účinnosťou od 1. júna 2004, na základe ktorej sa poskytuje štipendium mesačne vo výške 1200 Sk pri priemernom prospechu žiaka do 2,0, 800 Sk pri prospechu horšom ako 2,0 do 3,0 vrátane a 600 Sk pri prospechu horšom ako 3,0 za predchádzajúci polrok, pričom sa nezahŕňa klasifikácia z nepovinných predmetov.
•	  Metodické usmernenie z 22. 1. 2004 č. CD-2004-566/1305-1:091 k zvýšeniu zaškolenosti detí v materských školách s účinnosťou od 1. 3. 2004
•	Pokyn MŠ SR č. 1/2004-E z 1. 12. 2004, ktorým sa upravuje postup školy pri určovaní priemerného prospechu žiakov základných škôl na účely poskytovania dotácie na štipendium pre dieťa v hmotnej núdzi
•	Vypracovanie dlhodobej Koncepcie integrovaného vzdelávania rómskych detí a mládeže, vrátane rozvoja stredoškolského a vysokoškolského vzdelávania schválená uznesením vlády SR č. 498 z 26. 5. 2004
•	 Príkaz ministra školstva SR č. 5/2005-I z 23. 2. 2005, ktorým sa zriaďuje Tím expertov MŠ SR pre výchovu a vzdelávanie Rómov s účinnosťou od 1. 3. 2005 tvorený skupinou 17 odborníkov z MŠ SR, organizácií rezortu školstva a mimovládnych organizácií na identifikovanie, analýzu, rozpracovanie a riešenie úloh týkajúcich sa výchovy a vzdelávania Rómov v celoživotnom kontexte.
•	Národný plán výchovy k ľudským právam na roky 2005-2014, vypracovaný Štátnym pedagogickým ústavom v spolupráci s oddelením výchovy a vzdelávania rómskych komunít MŠ SR schválený 2. operatívnou poradou ministra školstva SR 8. 2. 2005

Na základe uznesenia vlády SR č. 278 a v súlade s Plánom hlavných úloh MŠ SR na rok 2004 bola vypracovaná dlhodobá Koncepcia integrovaného vzdelávania rómskych detí a mládeže, vrátane rozvoja stredoškolského a vysokoškolského vzdelávania schválená uznesením vlády SR č. 498 z 26. 5. 2004.
Koncepcia sa zameriava na ľudský rozvoj s dôrazom na marginalizovanú rómsku komunitu v troch základných rovinách v rezorte školstva:
•	príprava učiteľa, asistenta učiteľa, vychovávateľa atď. ako jedného z rozhodujúcich činiteľov realizácie koncepcie,
•	tvorba učebníc, metodických príručiek pre učiteľov, poskytnutia učebných pomôcok a ďalších materiálov potrebných na výchovno-vzdelávací proces a oboznámenie rodičov,
kurikulárna transformácia zabezpečujúca zmenu jednostrannej orientácie na materiálne vzdelanie, s cieľom transmisie čo najväčšieho množstva učebnej látky smerom k vzdelaniu formálnemu, ktorého cieľom je celostný rozvoj osobnosti žiaka pri akceptácii jeho individuálnych osobitostí a potrieb, s orientáciou na rozvíjanie základných kompetencií.

Podpora školského výchovno-vzdelávacieho procesu detí a žiakov zo sociálne znevýhodneného prostredia je predmetom nasledovných projektov a programov:
 
•	Programy PHARE 2001, 2002 a 2003 zamerané na zlepšenie postavenia a života Rómov v SR;
•	Pri MPC Prešov naďalej pôsobí Rómske vzdelávacie, informačné, dokumentačného, poradenské a konzultačné  centrum – ROCEPO zriadené  v rámci PHARE programu 1999 „Tolerancia voči menšinám“. Prehľad činnosti dokladuje Vyhodnotenie plánu hlavných úloh MPC Prešov za rok 2004.
•	Realizácia špecializačného kvalifikačného štúdia asistent učiteľa pre absolventov stredných škôl s maturitou (bol vytvorený aj voliteľný blok informatika vo vyučovaní v rozsahu 20 hodín) MPC Prešov
•	Experimentálne overovanie učebných odborov praktická žena a stavebná výroba v rámci odbornej prípravy prostredníctvom Štátneho inštitútu odborného vzdelávania, podporené v roku 2003 programom PHARE 2000
•	Vypracovanie testov školskej spôsobilosti a diferenciálnej metodiky v rámci projektu PHARE 2001 v odbornej gescii Výskumného ústavu detskej psychológie a patopsychológie. Testy, distribuované v júni 2004 pedagogicko-psychologickým poradniam, podliehajú ďalšiemu overovaniu a vyhodnoteniu do konca roka 2005. V tejto súvislosti bola zahájená činnosť projektovej web-stránky http://home.nextra.sk/vudpap/reintegracia. 
•	 Schválenie projektu pokusného overovania doplnkových učebných textov s rómskou tematikou „Veselé písmenká“ na 4 základných školách Prešovského kraja (2 ZŠ experimentálne a 2 ZŠ kontrolné, triedy so žiakmi nezaškolenými v MŠ a trieda so žiakmi opakujúcimi 1. ročník) v školskom roku 2002/2003 pod číslom 295/2002-43 zo dňa 22.5.2003.
•	Schválenie pokračovania projektu „Reintegrácia rómskych žiakov zo sociálne a výchovne menej podnetného prostredia špeciálnych základných škôl medzi majoritnú populáciu“  pokračovanie v 3. a 4. ročníku v 10 ŠZŠ v Prešovskom, Košickom a Bansko-bystrickom kraji (5 tried ŠZŠ experimentálnych a 5 tried ŠZŠ kontrolných) na obdobie od 1.9.2002 do 30.8.2004 pod číslom 355/2002-43 zo dňa 24.5.2002.
•	Schválenie projektu „Experimentálna verifikácia efektívnosti kurikula rómskeho jazyka a literatúry v základných a stredných školách“ pod číslom 199/2003-44 zo dňa 14.4.2003, ktorý realizuje Štátny pedagogický ústav počnúc  školským rokom 2003/2004 2 stredné školy a 1 ZŠ.
•	Rozhodnutie MŠ SR pod číslom 265/2002-45 zo dňa 16.4.2003 o zaradení do siete škôl Súkromné gymnázium, Galaktická ul. č. 9, Košice s účinnosťou od 1. septembra 2003  - jedna zo škôl kde bude prebiehať verifikácia kurikula rómskeho jazyka a literatúry.
•	Schválenie pokusného overovania „Integrácia rómskych detí zo špeciálnych základných škôl do základných škôl“ na obdobie  od školského roka 2003/2004 do 2005/2006 pod číslom 474/2003-44 zo dňa 15.5.2003.
•	Vypracovanie odpočtu plnenia úloh priamoriadených organizácii MŠ SR vyplývajúcich z Koncepcie výchovy a vzdelávania rómskych detí a žiakov.  
 
Ďalšie vybrané významné projekty s podporou MŠ SR    
 
a) v spolupráci so Švédskym kráľovstvom
 
Vychádzajúc zo skutkového stavu spolužitia Rómov, nerómov a ďalších národnostných menšín v Slovenskej republike považujeme za prvoradé v celom školskom systéme vypracovať a realizovať  multikultúrnu a výchovu proti predsudkom ako základný faktor podmieňujúci akceleráciu úspešnosti rómskych detí a žiakov. Švédske kráľovstvo v spolupráci s MŠ SR vydalo publikáciu „Katici“ od švédsko-rómskej autorky Katariny Taikon ilustrovanú žiakmi ZŠ z Jarovníc. Táto knižka o ľudských vzťahoch, o porozumení  a tolerancii v slovenskom a maďarskom jazyku bola distribuovaná  prostredníctvom odborov školstva, mládeže a telesnej kultúry okresných úradov v SR do 367 materských škôl, 1560 základných škôl, ďalej do centier výchovnej a psychologickej prevencie, pedagogicko-psychologických poradní a centier voľného času. 
 
Predmetná knižka bola slávnostne prezentovaná dňa 5. apríla 2002 v Štátnom divadle v Košiciach počas oficiálnej návštevy jeho Veličenstva kráľa Carla XVI. Gustafa, švédskeho kráľa a Jej Veličenstva kráľovnej Silvie. Počas tejto akcie sa uskutočnil seminár pre učiteľov, kde Katedra rómskej kultúry UKF v Nitre prezentovala metodiku práce s literárnym textom.
 
b)  programy  na riešenie školopovinných detí neúspešných azylantov v rámci migrácie do krajín Západnej Európy
	
Hlavne v rokoch 1998 až 2001 nastala vlna odchodu rómskych rodín do krajín Západnej Európy. Od roku 2000 MŠ SR v spolupráci s Medzinárodnou organizáciou pre migráciu – IOM  riešilo problémy pri  opätovnom zaraďovaní školopovinných žiakov neúspešných azylantov pri návrate do SR do základných škôl. Popritom sa od roku 2000 rozbehli projekty v súlade s Koncepciou výchovy a vzdelávania rómskych detí a žiakov a to Spolupráca rómskych rodín a škôl v oblasti výchovy, vzdelávania a komunikácie. Cieľovými skupinami boli žiaci ZŠ vo veku od 6-15 rokov, rodičia detí a učitelia týchto detí. Základným cieľom bolo vzbudiť u rómskych rodičov záujem o výchovu a vzdelávanie ich detí prostredníctvom seminárov o využívaní motivačných učebných pomôcok a tým aj pozitívne usmerniť rodinnú komunikáciu o škole, vyučovaní a zlepšiť spoluprácu rodiny a školy v oblasti výchovy a vzdelávania. V roku 2003 bolo do takéhoto projektu zapojených   5 ZŠ v Košickom kraji, kde bol najväčší migračný nápor. Tejto aktivity sa zúčastnilo 170 žiakov, 125 rodičov a 41 učiteľov. 
 
V tejto súvislosti poznamenávame, že pri realizácií akýchkoľvek projektov alebo programov sa len veľmi ťažko prekonáva komunikačná bariéra a nedôverčivosť Rómov. 

Európsky sociálny fond a problematika sociálnej inklúzie osôb pochádzajúcich zo sociálne znevýhodneného prostredia 

MŠ SR ako Sprostredkovateľský orgán pod riadiacim orgánom zodpovedá za implementáciu priority 3 Sektorového operačného programu Ľudské zdroje (ďalej len „SOP ĽZ“). SOP ĽZ bol vypracovaný tak, aby pokryl osoby pochádzajúce zo sociálne znevýhodneného prostredia, vrátane rómskej populácie prostredníctvom niekoľkých opatrení. V rámci opatrení 3.1, 3.2 a 3.3 boli špecifikované aktivity/programy, ktoré zohľadňujú prístup vlády SR k rómskej problematike navrhnutý v základných tézach. Väčšina opatrení v rámci sociálnej inklúzie a vzdelávacích priorít sú vo veľkej miere zamerané na rómsku populáciu, keďže táto tvorí podstatnú časť znevýhodnených skupín na trhu práce a marginalizovaných skupín mimo trh práce. V SOP ĽZ sa uplatňuje integrovaný prístup vo vzťahu k Rómom. Predpokladá sa, že bude uskutočnené špecifické monitorovanie pomoci poskytovanej rómskej populácii. V Sektorovom operačnom programe sa uplatňuje integrovaný prístup vo vzťahu k Rómom. Predpokladá sa, že bude uskutočnené špecifické monitorovanie pomoci poskytovanej rómskej populácii. 

Rómska otázka je v rámci stratégie Sektorového operačného programu prierezovo zohľadnená. Opatrenia 3.1 a 3.3 v rámci priority 3 sú zamerané aj na Rómov, keďže títo tvoria podstatnú časť znevýhodnených skupín (ľudia z  málo podnetného sociálneho prostredia) na trhu práce a marginalizovaných skupín, ktoré sa nachádzajú mimo trhu práce. 

Ministerstvo školstva SR intenzívne v rámci opatrenia 3.1 SOP ĽZ v rámci opatrenia „Prispôsobenie odbornej prípravy a vzdelávania požiadavkám spoločnosti založenej na vedomostiach“ podporuje uľahčenie prístupu k vzdelávaniu pre žiakov zo sociálne znevýhodneného prostredia, z ktorých veľkú časť tvoria študenti rómskeho pôvodu. Špecifiká rómskej komunity boli zohľadnené v rámci výzvy na predkladanie žiadostí  vyhlásenej dňa 28.októbra 2004 v rámci opatrenia 3.1 SOP ĽZ, konečný termín na predkladanie žiadostí bol 29. november 2004. Výzva bola zameraná svojimi aktivitami iba na podporu rozšírenia účasti v odbornom vzdelávaní a príprave pre osoby pochádzajúce zo sociálne znevýhodneného prostredia. Druhá výzva na predkladanie žiadostí v rámci opatrenia 3.1, ktorá svojimi aktivitami riešila uľahčenie prístupu ku vzdelávaniu pre osoby zo sociálne znevýhodneného prostredia bola vyhlásená z 13. októbra 2004 s konečným termínom na predkladanie žiadostí 20. december 2004. Ďalej bude v rámci tohto opatrenia financovaný národný projekt „Zvýšenie kvalifikačného potenciálu príslušníkov rómskej komunity zavedením nového študijného odboru „Romistika“ do systému vzdelávania stredných škôl“ v celkovej výške 10 mil. SKK. 

Vo fáze implementácie je od 1. júna 2004 Národný projekt: „Poskytovanie stredoškolských štipendií pre žiakov stredných škôl, ktorých rodičia sú odkázaní na dávku v hmotnej núdzi“, na základe ktorého sa  žiakom vyplácajú štipendiá ako prostriedok uľahčenia prístupu ku vzdelaniu osobám pochádzajúcim zo znevýhodneného prostredia, zahŕňajúc rómsku menšinu.

V rámci opatrenia 3.2 SOP ĽZ „Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov“ je otázka vzdelávania mládeže pochádzajúcej zo sociálne znevýhodneného prostredia riešená prostredníctvom tzv. programov druhej šance, umožňujúcich doplnenie formálneho stupňa vzdelania.

Na opatrenie 3.3 „Rozvoj poradenstva o povolaniach a zamestnaniach a systémov na predvídanie zmien kvalifikačných potrieb trhu práce“ SOP ĽZ boli v roku 2004 vyhlásené dve výzvy na predkladanie žiadostí o poskytnutie nenávratného finančného príspevku z Európskeho sociálneho fondu (ďalej „žiadosť“). Prvá výzva na predkladanie žiadostí bola vyhlásená 17. mája 2004, konečný termín na predkladanie žiadostí bol 26. júl 2004. Druhá výzva na predkladanie žiadostí bola vyhlásená 13. októbra 2004, konečný termín na predkladanie žiadostí bol 20. december 2004.

C.22:		Rozpracovať zámery, priority a ciele NSTUR v rámci aktualizácie Koncepcie štátnej vednej a technickej politiky do roku 2005

Gestor úlohy: 		minister školstva 
Termín: 		rok 2005
Stav plnenia úlohy:	MŠ SR navrhuje zrušenie úlohy pre jej neaktuálnosť

Úloha je vzhľadom na nový zákon o organizácii štátnej podpory výskumu a vývoja o zmene a doplnení niektorých zákonov, ktorý bol schválený 21. marca 2005 Národnou radou SR neaktuálna. V zmysle nového zákona sa v roku 2005 vypracuje Dlhodobý zámer štátnej vednej a technickej politiky do roku 2015, ktorý bude zohľadňovať aj princípy trvalo udržateľného rozvoja. Avšak bude nemožné rozpracovať prostredníctvom nového strategického dokumentu z oblasti štátnej vednej a technickej politiky zámery NSTUR, ktorá bola vypracovaná pred istým časom a jej obsah nezodpovedá aktuálnej situácii v SR a v EÚ. 

C.23:		Rozpracovať zámery, priority a ciele Národnej stratégie trvalo udržateľného rozvoja v aktualizácii Národného plánu regionálneho rozvoja SR

Gestor úlohy:  	minister výstavby a regionálneho rozvoja
Termín:		rok 2003
Stav plnenia úlohy: 	v súlade s predmetnou úlohou bol vypracovaný Národný rozvojový plán, ktorý bol schválený uznesením vlády SR č. 166/2003; úloha bola splnená

Národný rozvojový plán je základný dokument Slovenskej republiky. V celom procese prípravy a tvorby Národného rozvojového plánu bol kladený dôraz na súlad s Národnou stratégiou trvalo udržateľného rozvoja, ako aj so Štátnou environmentálnou politikou a Koncepciou uplatňovania Agendy 21. Otázka trvalo udržateľného rozvoja je permanentne integrovaná do Operačného programu – Základná infraštruktúra. 

V oblasti harmonizácie s EÚ sa opiera o Integrovanú aproximačnú stratégiu v oblasti životného prostredia (2002).

-	Národný rozvojový plán pre roky 2004-2006, ako základný programovací dokument Slovenskej republiky bol schválený uznesením vlády č. 166/2003 dňa 12. marca 2003. Súčasťou Národného rozvojového plánu sú aj operačné programy:
-	Operačný program – Základná infraštruktúra (ďalej len OP ZI)
-	Sektorový operačný program – Priemysel a služby
-	Sektorový operačný program – Ľudské zdroje
-	Sektorový operačný program – Poľnohospodárstvo a rozvoj vidieka

Ministerstvo výstavby a regionálneho rozvoja SR je riadiacim orgánom pre OP ZI. Uznesenie vlády SR č. 175/2003 vymedzilo nasledovné sprostredkovateľské orgány pod riadiacim orgánom pre OP ZI:
•	Ministerstvo dopravy, pôšt a telekomunikácií SR (MDPT SR) pre prioritu č. 1– Dopravná infraštruktúra,
•	Ministerstvo životného prostredia SR (MŽP SR) pre prioritu č. 2 – Environmentálna infraštruktúra.

Na základe odporúčaní delegácie EK na rokovaní o Rámci podpory spoločenstva bolo rozhodnuté včleniť do priority č. 3 OP ZI – Lokálna infraštruktúra opatrenie č. 3.4 – Renovácia a rozvoj obcí a zachovanie dedičstva vidieka. 

Opatrenia priority č. 1 - Dopravná infraštruktúra - sú zamerané na modernizáciu a rozvoj dopravnej infraštruktúry, ktoré majú za úlohu odstrániť neuspokojivé parametre dopravnej infraštruktúry a vytvoriť podmienky pre zvýšenie efektivity a kvality dopravného systému SR pri súčasnom zvyšovaní negatívnych dopadov na životné prostredie. V rámci opatrenia 1.1. Modernizácia a rozvoj infraštruktúry železničnej dopravy ide o zvyšovanie kvalitatívnej úrovne železničnej siete, pričom prostredníctvom elektrifikácie železničnej trate pôjde o znižovanie emisií v železničnej doprave. V rámci opatrenia 1.2. Modernizácia a rozvoj cestnej infraštruktúry, zameranom predovšetkým na realizáciu programu výstavby rýchlostných ciest sa budú odstraňovať nedostatočné technické a kapacitné parametre cestnej siete a tým dôjde k zabezpečeniu plynulosti a väčšej bezpečnosti cestnej premávky pri minimalizácii vplyvov cestnej dopravy na životné prostredie.

Opatrenia priority č. 2 - Environmentálna infraštruktúra – takisto vo veľkej miere prispejú k zlepšovaniu životného prostredia, nakoľko sú ekologicky orientované. Aktivity v rámci ochrany vôd prispejú k zatraktívneniu oblastí pre život, prácu i oddych. Aktivity v rámci odpadového hospodárstva smerujú k separovanému zberu odpadu, k bezpečnému uzatvoreniu skládok odpadu a k ich následnej rekultivácii, čo má jednoznačne pozitívny dopad na životné prostredie a na kvalitu života širokej verejnosti.

Oblasť občianskej infraštruktúry zahŕňa v sebe širokú škálu aktivít pre verejný sektor, ktorých cieľom je podporiť trvalo udržateľný ekonomický a sociálny rozvoj v regiónoch pomocou  obnovy a ďalšieho rozvoja kvality školstva, zdravotníctva, sociálnych služieb a kultúry, resp. kvality infraštruktúry podporujúcej tieto špecifické oblasti. Nakoľko hnacím “motorom” ekonomického a sociálneho rozvoja sú mestá a obce regionálneho významu, je potrebné podporovať rovnomerný rozvoj ľudských sídiel v SR.

Aktivity realizované v rámci priority č. 3 – Lokálna infraštruktúra – sú orientované na zlepšenie kvality života obyvateľstva na lokálnej úrovni, pričom sa bude dbať na realizáciu takých projektov, ktoré nemajú negatívny vplyv na životné prostredie.
OP ZI v globálnom meradle podporuje trvalo udržateľný rozvoj Slovenskej republiky v týchto oblastiach:
•	podpora regionálnej politiky a územného plánovania na vypracovanie environmentálnych stratégií, programov a projektov na regionálnej a miestnej úrovni,
•	podpora rozvoja modernej dopravy a najmä,
•	podpora rozvoja environmentálnej infraštruktúry.

V štrukturálnych operáciách EÚ je trvalo udržateľný rozvoj súčasťou tzv. horizontálnych opatrení. Týmto opatreniam bola venovaná náležitá pozornosť pri vypracovaní Národného strategického rámca, ďalej v rámci príprav programových dokumentov na čerpanie zo štrukturálnych fondov a programových doplnkov. Súčasťou žiadosti o poskytnutie nenávratného finančného prostriedku z fondov EÚ je tabuľka, ktorá obsahuje  merateľné ukazovateľe TUR.

C.24: 		Rozpracovať zámery, priority a ciele NSTUR v rámci aktualizácie Akčného plánu pre životné prostredie a zdravie obyvateľov SR

Gestor úlohy: 		minister zdravotníctva 
Termín: 		rok 2005
Stav plnenia úlohy:	plní sa

Akčný plán pre životné prostredie a zdravie obyvateľov SR a stratégia pre jeho implementáciu bol schválený dňa 11. októbra 2000 a vychádza zo záverov londýnskej konferencie o životnom prostredí a zdraví konanej v júni 1999 v Londýne. Stratégia na implementáciu akčného plánu je založená na zásadách trvalej udržateľnosti a na princípoch najviac posilňujúcich pozitívne prístupy k riešeniu otázok zdravia a s ním súvisiacich problémov, ktoré majú svoj environmentálny pôvod. Obsahom aktualizovaného akčného plánu je rozpracovanie prioritných oblastí životného a pracovného prostredia v rámci ktorých sú aktualizované opatrenia na zlepšenie podmienok života a práce. Jeho základným cieľom je minimalizovať riziká vyplývajúce zo životného a pracovného prostredia a udržať prostredie v takom stave, aby nepoškodzovalo a neohrozovalo zdravie ľudí, ale umožnilo jeho pozitívny vývoj. Na realizovaní strednodobých a dlhodobých úloh sa zúčastňujú aj príslušné rezorty SR. Úlohy definované v akčnom pláne sú v stave rôzneho stupňa plnenia a rozpracovanosti. Značná pozornosť sa venuje hlavne aktivitám týkajúcich sa úprav všeobecne záväzných právnych predpisov z hľadiska požiadaviek EÚ, ide o transpozíciu smerníc EÚ týkajúcich sa ochrany zdravia do právneho poriadku SR s osobitným zreteľom na posilnenie aspektov environmentálneho zdravia. Plnenie úloh akčného plánu sa každoročne sleduje a vyhodnocuje. Výsledky a skúsenosti získané pri týchto hodnoteniach budú použité pri príprave jeho aktualizácie.   

Aktualizácia akčného plánu bude pripravená v roku 2005 v zmysle záverov 4. ministerskej konferencii o životnom prostredí a zdraví, konanej v Budapešti v júni 2004. Jej hlavným cieľom je riešenie zdravotných e environmentálnych problémov populácie na princípe integrovaného úsilia rezortov životného prostredia a zdravotníctva v spolupráci s ďalšími sektormi, pri iniciovaní, rozvíjaní a trvalom udržiavaní procesov k zlepšeniu prostredia a zdravia.

C.25: 		Rozpracovať zámery, priority a ciele NSTUR v rámci aktualizácie Štátnej politiky zdravia

Gestor úlohy: 		minister zdravotníctva 
Termín: 		rok 2005
Stav plnenia úlohy:    plní sa		

Štátna politika zdravia v Slovenskej republike bola schválená vládou SR dňa 8. novembra 2000  uznesením č. 910. Vychádza z programu realizácie záverov londýnskej konferencie o životnom prostredí a zdraví a je koncipovaná v súlade s platnými medzinárodnými dokumentmi ako je Zdravie pre všetkých v 21. storočí. Jej cieľom je nasmerovať záujmy a snahy všetkých zložiek spoločnosti na zdravie ako kľúčový faktor rozvoja spoločnosti a vytvoriť prostredie, v ktorom občania budú mať zaručené podmienky na podporu a ochranu svojho zdravia, právo na zdravotnú starostlivosť a na dostupnosť a rovnosť v jej poskytovaní.  V súlade s aktuálnymi spoločenskými, ekonomickými a zdravotníckymi podmienkami rozpracováva 11 priorít. Vychádza z medzinárodných dokumentov v oblasti ľudských práv, zaoberá sa komplexom opatrení zasahujúcich nielen do sektoru zdravotného, ale do všetkých odvetví – rezortov tak, aby sa zdravie, ako aj jeho podpora stala prioritou každého sektoru spoločnosti a kľúčovým faktorom rozvoja spoločnosti. Na základe uznesenia č. 910/2000 bola „Štátna politika zdravia“ jej rezortné stratégie pre podporu, posilňovanie a ochranu zdravia občanov s dôsledným uplatňovaním princípov, rozpracovaná v podmienkach jednotlivých rezortov, ktoré prispievajú v rámci svojich vlastných politík k jej zámerom a cieľom.

Správa o realizovaní štátnej politiky zdravia v Slovenskej republike sa vyhodnocuje raz za dva roky. 

C.26:			Vypracovať návrh nového zákona o ovzduší v intenciách NSTUR 

Gestor úlohy: 		minister životného prostredia 
Termín: 		rok 2002
Stav plnenia úlohy:	úloha splnená

V intenciách NSTUR bol 25.6.2002 prijatý zákon č. 478/2002 Z. z. o ochrane ovzdušia. Účinnosť nadobudol 1.9.2002. Úloha je splnená.

C.27: 		Vypracovať návrh zákona o obaloch a odpadoch z obalov v intenciách NSTUR 

Gestor úlohy: 		minister životného prostredia 
Termín: 		rok 2002
Stav plnenia úlohy:	úloha splnená

V intenciách NSTUR bol 25.6.2002 prijatý zákon č. 529/2002 Z.z. o obaloch a o zmene a doplnení niektorých zákonov. Účinnosť nadobudol 1.1.2003.

C.28:		Vypracovať návrh zákona o environmentálnom označovaní výrobkov v intenciách NSTUR 

Gestor úlohy: 		minister životného prostredia 
Termín: 		rok 2002
Stav plnenia úlohy:	úloha splnená

V intenciách NSTUR 25.6.2002 bol prijatý zákon č. 469/2002 Z.z. o environmentálnom označovaní výrobkov. Účinnosť nadobudol 1.12.2002. Úloha je splnená.

C.29: 		Vypracovať návrh zákona o schéme environmentálne orientovaného riadenia a auditu v intenciách NSTUR

Gestor úlohy: 		minister životného prostredia 
Termín: 		rok 2002
Stav plnenia úlohy:	úloha splnená

V intenciách NSTUR bol 25.6.2002 prijatý zákon č. 468/2002 Z. z. o systéme environmentálne orientovaného riadenia a auditu. Účinnosť nadobudol 1.12.2002. Úloha je splnená.

C.30: 		Zabezpečiť aktualizáciu Národného environmentálneho akčného programu v intenciách NSTUR

Gestor úlohy: 		minister životného prostredia 
Termín: 		rok 2003
Stav plnenia úlohy:	úloha splnená

V intenciách NSTUR MŽP SR v spolupráci so zainteresovanými subjektami štátnej správy, samosprávy, odbornými a mimovládnymi organizáciami zabezpečilo v roku 2003 aktualizáciu Národného environmentálneho akčného programu. 
Úloha je splnená.

C.31		Vypracovať návrh zákona o priestorovom plánovaní a návrh novely zákona o stavebnom poriadku v intenciách NSTUR

Gestor úlohy: 	minister výstavby a regionálneho rozvoja (Zákonom č. 139/2003 Z. z. prešla uvedená úloha do pôsobnosti MVRR SR).
Termín: 		rok 2004
Stav plnenia úlohy: 	splnená vypracovaním návrhu novely zákona č. 50/1976 Zb. O územnom plánovaní a stavebnom poriadku v znení neskorších predpisov v intenciách NSTUR a jeho predložením v Legislatívnej rade vlády, ktorá ho odporučila predložiť na rokovanie vlády SR.

Uznesením vlády SR č. 978/2001 bod C.31, ktoré bolo zmenené uznesením  vlády SR č. 831/2004 bod A.2, bolo uložené ministrovi výstavby a regionálneho rozvoja vypracovať návrh novely zákona č. 50/1976 Zb. o územnom plánovaní a stavebnom poriadku v znení neskorších predpisov v intenciách NSTUR.  Úloha je splnená. Dňa 15.3. 2005 bola novela stavebného zákona prerokovaná v Legislatívnej rade vlády, ktorá odporúčala predložiť tento návrh na rokovanie vlády SR. Návrh novely zákona, ktorý je zameraný predovšetkým na racionalizáciu postupov pri povoľovaní stavieb a spoluprácu všetkých dotknutých subjektov štátnej správy má pozitívny dopad na trvalo udržateľný rozvoj, najmä na jej hospodársko- sociálnu zložku v súlade s ekologickými princípmi.

C.32		Rozpracovať zámery, priority a ciele NSTUR do dlhodobej Stratégie rozvoja kultúry a koncepcií rozvoja jej jednotlivých oblastí

Gestor úlohy: 		minister kultúry
Termín: 		rok 2003
Stav plnenia úlohy:	úloha splnená

Stratégia štátnej kultúrnej politiky bola vládou SR schválená uznesením vlády č. 1067 z roku 2004. Ministerstvo kultúry SR vydalo v slovenskom preklade publikáciu Rady Európy Z okraja do stredu, ktorá je kľúčovým dokumentom Rady Európy o kultúre a rozvoji v Európe.

Ministerstvo kultúry aktívne participovalo na príprave východísk Akčného plánu pre trvalo udržateľný rozvoj SR a jeho zástupcovia sa aktívne zúčastnili odborného seminára počas medzinárodného festivalu filmov EkoTop Film 2004 dňa 26.10.2004 zameraného na problematiku Rast, konkurencieschopnosť a trvalo udržateľný rozvoj 

Z hľadiska dlhodobých úloh definovaných MK SR v súčasnosti prebieha rozpracovanie Stratégie štátnej kultúrnej politiky do podoby Akčného plánu. Rezort kultúry s cieľom zabezpečiť medzirezortný interdisciplinárny presah kultúrnej politiky s rozvojovými politikami a dokumentmi SR sa zasadzuje o horizontálnu integráciu v oblasti kultúry a kultúrneho dedičstva ako faktora rozvoja územia, faktora znižovania regionálnych rozdielov a faktora, ktorý prispieva k zvyšovaniu konkurencieschopnosti nášho územia v kontexte a limitoch trvalo udržateľného rozvoja. Nedostatkom verejnej politiky v oblasti kultúry je nedostatočné finančné zabezpečenie jednotlivých aktivít v rámci priorít či už samosprávy alebo štátneho rozpočtu samotného. Z tohto pohľadu je potrebné vyčleniť zvýšené finančné prostriedky pre realizáciu strategických zámerov Stratégie štátnej kultúrnej politiky a podpory kultúry či už na regionálnej úrovni alebo i z prostriedkov Európskej únie.

C.33		Vypracovať návrh Rekodifikácie základných občianskoprávnych noriem (Občiansky zákonník, Občiansky súdny poriadok) v intenciách NSTUR
C.35		Vypracovať návrh Rekodifikácie občianskeho práva hmotného a procesného v intenciách NSTUR

Gestor úloh: 		minister spravodlivosti
Termín: 		rok 2003
Stav plnenia úloh:	úloha presunutá

Vytvorenie legislatívneho zámeru Občianskeho súdneho poriadku malo Ministerstvo spravodlivosti Slovenskej republiky v Pláne legislatívnych úloh vlády Slovenskej republiky na mesiac jún 2004. Táto úloha bola zrušená uznesením vlády Slovenskej republiky k návrhu Plánu legislatívnych úloh vlády Slovenskej republiky na rok 2005 č. 24 z 12. januára 2005. Vytvorenie legislatívneho zámeru Občianskeho súdneho poriadku nie je obsahom Plánu legislatívnych úloh vlády Slovenskej republiky na rok 2005.

V súčasnosti je však naďalej na Ministerstve spravodlivosti Slovenskej republiky zriadená komisia na rekodifikáciu Občianskeho súdneho poriadku, ktorá sa zaoberá mimo iných aj  predmetnou  problematikou. 

Ministerstvo spravodlivosti Slovenskej republiky sa zaoberá aj prípravou nového Občianskeho zákonníka riešením nedostatkov súčasnej občianskoprávnej úpravy. Špecializovaná rekodifikačná komisia vytvorila  legislatívny zámer Občianskeho zákonníka, ktorý bol schválený uznesením vlády Slovenskej republiky zo dňa 7. augusta 2002 č.827. V zmysle tohto uznesenia, by malo byť paragrafové znenie Občianského zákonníka predložené na rokovanie vlády do 31. augusta 2005.

C.34		Vypracovať návrh Rekodifikácie základných trestnoprávnych noriem (Trestný zákon, Trestný poriadok) v intenciách NSTUR

Gestor úlohy: 		minister spravodlivosti
Termín: 		rok 2003
Stav plnenia úlohy:	úloha presunutá

Vládne návrhy nového Trestného zákona a Trestného poriadku schválila vláda 21.4.2004 resp. 26.5.2004. Vládny návrh Trestného zákona vzal minister spravodlivosti z rokovania Národnej rady SR 8.2.2005 späť, keďže v druhom čítaní boli v NR SR prijaté také pozmeňujúce návrhy, ktoré nevytvárali dostatočné legislatívne predpoklady na účinný boj s organizovanými formami kriminality. Vláda SR na svojom zasadnutí 23.2.2005 schválila opätovne návrh nového Trestného zákona v takom znení, ktoré nenarúša celkovú koncepciu nových trestných kódexov a legislatívne predpoklady na účinný boj s kriminalitou. Návrhy nových trestných kódexov pritom rešpektujú Národnú stratégiu trvalo udržateľného rozvoja. Definitívne schvaľovanie nových trestných kódexov v Národnej rade SR by sa malo uskutočniť v máji 2005.

C.36	Vypracovať návrh Rekodifikácie medzinárodného práva súkromného a procesného v intenciách NSTUR

Gestor úlohy: 			minister spravodlivosti
Termín: 		rok 2003
Stav plnenia úlohy:	úloha splnená

Rekodifikácia medzinárodného práva súkromného a procesného (úloha v bode C.36 uznesenia vlády SR č. 978 z 10. 10. 2001) je podmienená a závislá na rekodifikácii občianskeho práva hmotného a procesného (úloha v bode C.35 cit. uznesenia vlády SR).

Keďže sa rekodifikácia občianskeho práva hmotného a procesného neuskutočnila, Sekcia medzinárodného a európskeho práva realizovala úlohy vyplývajúce z Národnej stratégie trvalo udržateľného rozvoja pre oblasť medzinárodného práva súkromného a procesného predložením a následným schválením v Národnej rade SR dňa 3. decembra 2003 rekodifikačnej novely – zákona č. 589/2003 Z. z., ktorým sa mení a dopĺňa zákon č. 97/1963 Zb. o medzinárodnom práve súkromnom a procesnom v znení neskorších predpisov (zákon nadobudol účinnosť dňa 1. marca 2004). Vzhľadom na uvedené považujeme úlohu v bode C.36 cit. uznesenia vlády SR za splnenú.

C.37		V súlade s Programom štátnych štatistických zisťovaní zabezpečiť vyhodnocovanie štatistických ukazovateľov NSTUR

Gestor úlohy: 			predseda Štatistického úradu SR
Termín: 		rok 2002 a každoročne

Komisia pre trvalo udržateľný rozvoj OSN schválila na svojom zasadnutí 18. apríla 1996 v New Yorku ukazovatele trvalo udržateľného rozvoja. Do  súboru schválených indikátorov  zaradila 132 ukazovateľov prezentujúcich ľudské činnosti, procesy a modely, ktoré majú účinok na trvalo udržateľný rozvoj, indikujú stav trvalo udržateľného rozvoja a zároveň uvádzajú strategické a ďalšie možnosti reakcie na zmeny v stave trvalo udržateľného rozvoja. Pre Slovenskú republiku je z celého súboru relevantných 125 ukazovateľov trvalo udržateľného rozvoja, 7 ukazovateľov súboru sa týka morí a pobrežných oblastí a suchých, púštnych a polopúštnych oblastí.

Navrhnutý súbor ukazovateľov trvalo udržateľného rozvoja bol schválený  uznesením vlády SR č.655/1997 zo 16. septembra 1997 o uplatňovaní Agendy 21 a vyhodnocovaní ukazovateľov trvalo udržateľného rozvoja v Slovenskej republike. Zároveň bolo  ministerstvám a ostatným ústredným orgánom štátnej správy SR stanovené gestorstvo  za každý  ukazovateľ, pričom Štatistický úrad SR zodpovedá za 48 ukazovateľov, Ministerstvo životného prostredia SR gestoruje 15 ukazovateľov, Ministerstvo pôdohospodárstva SR 14, Ministerstvo hospodárstva SR 11, Ministerstvo zdravotníctva SR 11, Ministerstvo školstva SR 9, Ministerstvo financií  SR 7, Úrad vlády SR 4, Ministerstvo dopravy, pôšt a telekomunikácií SR 3,  Ministerstvo zahraničných vecí SR 2 a Ministerstvo vnútra SR 1 ukazovateľ.

Uznesením vlády SR č. 271/2004 bolo predsedovi Štatistického úradu SR uložené vypracovať Správu o sledovaní indikátorov trvalo udržateľného rozvoja, ktorá bola predložená podpredsedovi vlády SR pre európske záležitosti, ľudské práva a menšiny v júni 2004 a následne prerokovaná na rokovaní Rady vlády SR pre trvalo udržateľný rozvoj v januári 2005 spolu s materiálom Východiská akčného plánu pre trvalo udržateľný rozvoj. Zo správy na základe zmapovania situácie pri sledovaní indikátorov TUR v Slovenskej republike navrhol Štatistický úrad SR prijať nasledovné opatrenia, ktoré sa premietli do Východísk akčného plánu pre trvalo udržateľný rozvoj:

1.	Prehodnotiť súbor sledovaných ukazovateľov trvalo udržateľného rozvoja tak, aby umožnili vyhodnocovanie prijatých cieľov v oblasti trvalo udržateľného rozvoja v Slovenskej republike a zároveň. aby slúžili pre účely medzinárodného porovnania.

2.	Po prehodnotení ukazovateľov trvalo udržateľného rozvoja určiť gestorstvo sledovania indikátorov tým inštitúciám, ktoré ich získavajú v rámci štátnych štatistických zisťovaní zahrnutých do programu štatistických zisťovaní, resp. v rámci administratívnych zdrojov údajov.

3.	Vylúčiť zo súboru ukazovateľov schválených uznesením vlády SR č. 655/1997 tie ukazovatele, ktoré sú irelevantné pre monitorovanie trvalo udržateľného rozvoja v Slovenskej republike. Ide o nasledovné ukazovatele:
-	pomerná gramotnosť dospelej populácie
-	rozloha a počet obyvateľov formálnych a neformálnych ľudských sídiel
-	dynamika populačného rastu v horských oblastiach
-	prosperita obyvateľstva v horských oblastiach
-	hodnota vegetačného indexu
-	krajina postihnutá desertifikáciou
-	spotreba látok poškodzujúcich ozónovú vrstvu.

Vyššie uvedené úlohy nevyhnutné na efektívne zabezpečenie sledovania indikátorov TUR v SR zabezpečí ako svoju prioritnú úlohu Expertná komisia pre TUR v SR, ktorej vytvorenie bolo schválené uznesením vlády SR č. 211/2005 zo 16. marca 2005 v spolupráci so Štatistickým úradom SR.